Document ID: 32011D0480

РЕШЕНИЕ ЗА ИЗПЪЛНЕНИЕ НА КОМИСИЯТА
от 28 юли 2011 година
относно списъка със статистически данни за структурата и ставките на акциза върху обработения тютюн, които трябва да бъдат представени от държавите-членки съгласно директиви 92/79/ЕИО и 92/80/ЕИО на Съвета
(нотифицирано под номер C(2011) 5291)
(2011/480/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/79/ЕИО на Съвета от 19 октомври 1992 г. за сближаване на данъците върху цигарите (1), и по-специално член 4, параграф 3 от нея,
като взе предвид Директива 92/80/ЕИО на Съвета от 19 октомври 1992 г. за сближаване на данъците върху обработения тютюн, непредназначен за цигари (2), и по-специално член 4, параграф 3 от нея,
като има предвид, че:
(1)
Съгласно директиви 92/79/ЕИО и 92/80/ЕИО на всеки 4 години от Комисията се изисква да представя доклад на Съвета относно ставките и структурата на акциза върху обработения тютюн, като взема предвид правилното функциониране на вътрешния пазар, реалната стойност на акцизните ставки и по-широките цели на Договора.
(2)
Докладът следва да се основава по-специално на информацията, подавана от държавите-членки във връзка с всички освобождавания за потребление на обработен тютюн, осъществени през всяка предходна година.
(3)
С цел да осигурят навременна и достатъчна информация, необходима за доклада по член 4, параграф 1 от директиви 92/79/ЕИО и 92/80/ЕИО, и да позволят по-динамично следене на събитията, държавите-членки следва да представят на Комисията статистически данни на годишна основа. Тези данни могат да се основават на данните, които държавите-членки събират за изчисляване на среднопретеглената продажна цена на дребно.
(4)
Мерките, предвидени в настоящото решение, са в съответствие със становището на Комитета по акцизите,
ПРИЕ НАСТОЯЩОТО РЕШЕНИЕ:
Член 1
За целите на член 4, параграф 3 от съответно директиви 92/79/ЕИО и 92/80/ЕИО държавите-членки представят на Комисията годишните статистически данни, посочени в приложението към настоящото решение.
В статистическите данни се включват всички освобождавания за потребление на обработен тютюн, осъществени в предходната календарна година.
Член 2
Адресати на настоящото решение са държавите-членки.
Съставено в Брюксел на 28 юли 2011 година.

Labels: 12
2
17
19